Väga oluline ametlik ja riigi juhtkonna poolt levitatud põhjen­dus sellele, et Eesti kirjutas 28. septembril 1939 alla baaside lepin­gule N Liiduga oli see, et Eesti oli  jäänud üksi. Petlikud naaberrii­gid, eeskätt Soome ja Läti, vedasid Eestit alt ega olnud, vaatamata palvetele, valmis osutama sõjalist abi. Sama aasta märtsis oli Laido­ner ometi kinnitanud hoopis muud: Eesti võitleb igal juhul ja abi võib oodata vaid see, kes kõigepealt ise ennast aitab. Tegelikkuses ei otsinud Eesti 1939. aasta sügisel tekkinud olukorras mingit sõja­list abi ei Soomelt, Lätilt ega kuskilt mujalt, ehkki valitsus levitas edukalt just vastupidist informatsiooni. Ametliku versiooni järgi oleks  Eesti võidelnud "viimse meheni", kui Soome ja Läti oleksid appi tulnud.